次韵任公漸感梅花十五韵
作者：黄庭堅
朝代：宋

paragraphs: 花信風來自伊洛，稍稍花光上林薄。
經年病骨怯輕寒，裁就春衫不勝著。
纍纍牆底卧虛樽，醉鄉何處尋城郭。
小軒假寐遊華胥，萬籟無聲燈寂寞。
落梅新詩入吾手，驚起詩魔如發愕。
高文逸氣天馬趨，尾端尚許青蠅託。
坐恐句芒弃我歸，看花不及空紫萼。
生前常苦不自閑，芻豢縻人受羈絡。
我嗟卒歲敝鞍韉，風敗衣裾塵滿橐。
輕裘緩带多公暇，公獨奈何猶不樂。
公言少年豈易知，鳳屏翠幔愁蕭索。
蚤從琪樹折春飈，每見新詩淚雙落。
勸公且共飲此酒，酒令雖嚴莫嗔虐。
時翻舞袖間清歌，日薦南蓴羹北酪。
花開莫問醜與妍，隨分眼前罄杯酌。
不須憔悴減腰圍，也學東陽沈侯約。